Document ID: /fineweb-2-swissfilter-quality_10-filterrobots/filtered/01449.jsonl.gz/33

Sveitsissä vietettiin 22.5. ”ääneenlukupäivää”. Schweizer Vorlesetag kannusti lukemaan lapsille ääneen ja ympäri Sveitsiä järjestettiinkin useita ääneenlukuhetkiä. Myös Winterthurin Suomi-koulu otti osaa tähän kampanjaan. Juuri tuolle samaiselle päivälle osuneena koulupäivänä eri ryhmissä käsiteltiin satuja ja tarinoita monipuolisesti, ja osa oppilaista pääsi kuuntelemisen lisäksi myös itse lukemaan satuja pienemmille koululaisille.
Huhtikuun ensimmäinen lauantai Zürichin suomalaisella kevättorilla tarjosi iloisia kohtaamisia sveitsinsuomalaisten välillä sekä monenmoisia houkutuksia: vatsan sai täyteen maukkaasta lohikeitosta, kahvin seuraksi oli tarjolla uskomaton määrä erilaisia herkkuja ja kotiinviemisiä olisi voinut hankkia ihan jokaisesta myyntipöydästä. Winterthurin Suomi-koulun pöydässä oli tänä vuonna myynnissä muun muassa karjalanpiirakoita, tuoreita munkkeja, itsetehtyä viikunahilloa, suomalaisia makeisia sekä kirjoja. Kauppa kävi hyvin ja ihmiset olivat aurinkoisella mielellä liikkeellä. Jo etukäteen herkullisiksi tiedetyt munkit hupenivat pöydästä ensimmäisten tuntien aikana ja myyntipöytämme tyhjeni lähes kaikista muistakin tuotteista miltei samaa tahtia kuin väenpaljous isossa salissa hälveni.
Lämmin kiitos kaikille opettajille ja suomikoululaisten vanhemmille koulumme hyväksi tehdystä korvaamattoman arvokkaasta talkootyöstä sekä tietysti suurkiitos kaikille pöytämme luona vierailleille ja siten koulumme toimintaa tukeneille!
Lauantaina 6.4. järjestetään taas perinteinen suomalainen kevättori ja kirppis Zürichissä. Tapahtumassa on mukana monta suomalaista yhdistystä ja yrittäjää, ja myynnissä monia erilaisia suomalaisia tuotteita. Winterthurin Suomi-koulun pöydässä on tarjolla muun muassa herkullisia vastapaistettuja munkkeja sekä karjalanpiirakoita. Tervetuloa ostoksille!
Kevättorin myyntipöydän takaa löydät koulumme opettajia ja vanhempia, jotka vastaavat mielellään myös kysymyksiin Suomi-koulun toiminnasta.
Tervetuloa Winterthurin Suomi-koulun uusille kotisivuille! Täältä löydät jatkossa niin tärkeimmät tiedot koulun toiminnasta, sähköisen ilmoittautumislomakkeen kuin blogikirjoituksetkin. Samalla koulun sähköpostiosoite muuttuu. Koulun puheenjohtajan tavoitat jatkossa osoitteesta: <email-pii>.
Koulumme on saanut myös uuden (ihka ensimmäisen?) oman logonsa!
Logon suunnittelu ja toteutus: Suvi Virta
Kerholaiset ja koululaiset opettajineen sekä muutama vanhempi pikkuisten tulevien suomikoululaisten kanssa saivat tänään nauttia ihanan aurinkoisesta retkisäästä. Aivan koulun takaa alkavan metsän reunassa sijaitsevalla nuotiopaikalla kävi iloinen vilske ja hulina, kun lomiltaan palanneet tai kesken lomien Suomi-koululle ehtineet oppilaat pääsivät opettajien johdolla laulamaan ja leikkimään, tekemään luontotaideteoksia sekä tietysti nauttimaan eväistä. Yhdessä grillatut makkarat maistuivat reippaille retkeläisille ja kokonaisuuden kruunasivat jälkkäriksi tarjotut laskiaispullat.
Vietimme koulumme joulujuhlaa viime sunnuntaina (9.12). Ohjelmassa oli oppilaiden hienoja esityksiä, yhteislauluja ja leikkejä, herkullisia nyyttikestin antimia ja joulupukkikin pääsi paikalle. Tänä vuonna koulussamme järjestettiin myös ensimmäistä kertaa Lucia-kulkue suomenruotsalaisen ryhmämme johdolla.
Kiitän Winterthurin Suomi-koulua luottamuksesta, hienot neljä vuotta takana. Näihin tunnelmallisiin juhliin on hyvä päättää tämä pesti. Toivotan uudelle puheenjohtajalle Minna Karistolle lämpimästi onnea uudessa tehtävässään! Ja kaikille oikein hyvää joulunalusaikaa, hyvää joulua ja onnellista uutta-vuotta!
Tack för ert förtroende. God jul och gott nytt år!
Frohe Weihnachten und einen Guten Rutsch ins neue Jahr!
Oi maamme, Suomi, synnyinmaa, soi, sana kultainen!
Koulumme toivottaa kaikki tervetulleeksi piipahtamaan suomalaisen joulutorin ständillämme. Meiltä voi ostaa karjalanpiirakoita, joululaatikoita sekä suomalaisia makeisia. Nähdään joulutorilla!
Teimme perinteisen metsäretken koulun takana sijaitsevaan metsään. Tällä kertaa teemana oli eläinten bongailu. Metsäretkeen kuului myös grillausta ja ennen kaikkea mukavaa yhdessäoloa.